Advertensies: Só beskerm Verbruikersbeskermingswet jou regteFoto: Paweł Czerwiński/Unsplash.com Baie verbruikers het al ŉ bloutjie geloop wanneer hulle op ŉ advertensie reageer en die prys is toe nie so laag nie of die produk lyk nie heeltemal soos die een in die advertensie nie, veral noudat baie verbruikers liewer hul inkopies aanlyn doen. ŉ Mens trek maar jou skouers op en probeer om nie weer dieselfde fout te maak nie, maar jy kan ook staatmaak op die Wet op Verbruikersbeskerming om jou regte te verdedig. Ina Opperman verduidelik. Die Wet op Verbruikersbeskerming en spesifiek deel E en F van die wet beskerm jou regte as verbruiker teen misleidende en oneerlike advertensies. Deel E en F bepaal baie duidelik wat adverteerders en verbruikers se regte is wanneer goedere en dienste bemark word. Deel E van die wet bepaal wat jou regte is met betrekking tot billike en verantwoordelike bemarking en deel F bepaal wat jou regte is wat betref billikheid en eerlikheid. Artikel 29 bepaal die algemene standaarde vir die bemarking van goedere of dienste, asook dat maatskappye, of hulle nou produsente, invoerders, verspreiders, kleinhandelaars of diensverskaffers is, nie hul goedere of dienste op ŉ valse of misleidende manier aan jou mag bemark of jou mislei of bedrieg nie. Hierdie artikel maak dit duidelik dat maatskappye nie oneerlik mag wees oor die aard, eienskappe, voordele of gebruike van goedere of dienste nie, of hoe en op watter voorwaardes dit verskaf kan word nie. Die maatskappy mag jou ook nie mislei oor die prys waarteen die goedere verskaf kan word nie. Dit sluit die verhouding van die prys met ŉ vorige prys of ŉ mededinger se prys vir vergelykbare of soortgelyke goedere of dienste in. Hulle mag jou ook nie mislei daaroor dat die maatskappy ŉ geleentheid borg indien dit nie waar is nie. Maatskappye mag jou ook nie mislei oor enige ander wesenlike aspek van goedere of dienste nie. Volgens artikel 41 mag maatskappye nie valse, misleidende of bedrieglike voorstellings maak nie en nie deur hul woorde of gedrag direk of indirek ŉ valse, misleidende of bedrieglike voorstelling oor ŉ wesenlike feit gee nie. Hulle mag ook nie oordryf, insinueer of dubbelsinnig wees oor ŉ wesenlike feit nie en nalaat om ŉ wesenlike feit bekend te maak indien die versuim op bedrieglikheid neerkom nie. Winkelpersoneel mag ook nie voorgee dat produkte ŉ borgskap, goedkeuring of verbintenis het met iets of iemand as dit nie waar is nie. Winkels mag ook nie voorgee dat produkte of dienste bestanddele, prestasiekenmerke, bybehore, nut, voordele, gehalte, borgskap of goedkeuring het wat dit nie het nie of van ŉ bepaalde standaard, gehalte, graad, styl of model is as dit nie die geval is nie. Niemand mag opgeknapte, gebruikte of teruggeneemde produkte as nuut verkoop nie. Maatskappye mag ook nie grond of ander onroerende eiendom bemark met eienskappe wat dit nie het nie of aandui dat dit wettig gebruik kan word vir ŉ doel wat onwettig of onuitvoerbaar is of naby geriewe is wat dit nie het nie, of wat nie beskikbaar of nabygeleë is nie. Produkte mag ook nie bemark word met misleidende stellings oor die nodige diens-, onderhouds- of herstelgeriewe of onderdele wat geredelik binne of vir ŉ redelike tydperk beskikbaar is nie. Misleidende stellings oor ŉ diens, onderdeel, vervanging, onderhoud of herstelwerk, spesifieke prysvoordeel of heffing mag ook nie gemaak word nie. Toestelle mag byvoorbeeld nie verkoop word met beloftes van herstelwerk as dit nie die geval is nie. Verteenwoordigers of tussengangers (alle verkoopspersoneel) mag nie voorgee dat hulle magtiging het om ŉ ooreenkoms te beding of te sluit as dit nie so is nie. Hulle mag ook nie voorgee dat jou regte of regsremediese verpligtinge nie geraak word nie as dit wel geraak word. Hierdie mense mag jou ook nie na ŉ demonstrasie of geleentheid uitnooi of met jou kommunikeer as hulle jou mislei oor die doel daarvan nie. Tussengangers mag jou ook nie afslag of geskenke belowe as jy help om klante te werf nie. Verbruikers kan kla by die Nasionale Verbruikerskommissie of provinsiale kantore vir verbruikersake oor misleidende advertensies.